#

# Handlingsplan for: Ny NemKonto

Indholdsfortegnelse

[Handlingsplan for: Ny NemKonto 1](#_Toc30495899)

[Bemærkninger til indstilling fra review-rapport 2](#_Toc30495900)

[Handlingsplan for anbefalinger til projektet 2](#_Toc30495901)

[Anbefalinger 2](#_Toc30495902)

[Opsummering på handlingsplan 5](#_Toc30495903)

[Øvrige bemærkninger til arkitekturreviewet 5](#_Toc30495904)

# Bemærkninger til indstilling fra review-rapport

Projekt Ny NemKonto (NNK) tilslutter sig reviewboardets anbefalinger, og projektet planlægger at imødekomme anbefalingerne før næste review, der forventes afholdt før afslutning af analysefasen.

Imidlertid har projektet ikke finansiering til at fortsætte aktiviteterne i 2020. Projektet er derfor stillet i bero indtil finansiering foreligger.

Der forventes en genoptagelse af analysefasen, der væsentligst skal konsolidere rammer og processer for den fremadrettede forretningsmæssige anvendelse, begrebs- og datamodeller, samt lave et egentligt løsningsdesign. I den forbindelse skal der følges op på forskellige arkitekturbehov hos interessenterne, væsentligst hos UFST, der forventes at (videre-)udvikle en række væsentlige systemer og forretningsgange, der integrerer til NemKonto-systemet i løbet af projektperioden og løsningens levetid. Et visionsbaseret roadmap og en længere planlægningshorisont for NNK-løsningen skal derfor medtages i overvejelserne for løsningsdesignet.

# Handlingsplan for anbefalinger til projektet

Neden for følger projektets handlingsplan, der er baseret på de anbefalinger, som følger af arkitekturreviewet, og sammenfattet i den fremsendte reviewrapport. Det understreges, at nærværende handlingsplan og angivne konsekvenser for scope, tid og økonomi er projektets estimat, men endnu ikke behandlet i projektets styregruppe.

## Anbefalinger

**1. Det anbefales, at projektet tydeliggør roller og beslutningskompetencer ved navn, i forhold til projektets dokumentation, produkter og leverandørens leverancer.**

NNK tilslutter sig anbefalingen og vil sikre, at roller og beslutningskompetencer i forhold til dokumentation, produkter og leverandørens leverancer beskrives til det senere model- og designreview, der forventes gennemført i forbindelse med afslutningen af analysefasen.

**2. Det anbefales, at projektet etablerer en simpel og konkret fortælling og tegning, der beskriver de vigtigste motivationer, funktioner, komponenter og interessenter der optræder i den endelige løsning og deres relationer.**

Projektet tilslutter sig anbefalingen og opdaterer arkitekturdefinitionsdokumentet med et målbillede. Ydermere vil projektdokumentet ”Ny NemKonto i en nøddeskal” som foreligger i foreløbig version blive udarbejdet som den sammenfattende overlevering om projektet til brug for det fremtidige projektteam.

**3. Det anbefales, at projektet ikke begrænser muligheden for at dele data med private og offentlige aktører i udbudsstrategien og sikre ejerskab over data.**

Projekt Ny Nemkonto tilslutter sig anbefalingen og vil undersøge muligheden for at stille konkrete datasæt til rådighed.

Ejerskab over data og open source er kerneelementer i Ny NemKonto, og den tilsigtede eventdrevne microservice arkitektur er netop tænkt som understøttende fleksibel udbygning af adgang til data over tid (for relevante/hjemlede aktører).

**4. Det anbefales, at projektet henviser til den relevante lovgivning i det omfang det er rammesættende for projektet. Herunder både motiverende og begrænsende lovgivning.**Projektet tilslutter sig anbefalingen. Der er foretaget foreløbige juridiske afklaringer og identificeret begrænsende afhængigheder i forhold til løsningen af projektets tilknyttede jurist.

Projektet har dog ikke mulighed for at drive arbejdet med tilpasning af lovrammen, så lovgivningen adresserer fremadrettede behov, indtil finansiering af det videre arbejde med Ny NemKonto foreligger. Selv derefter vil mulighederne for at drive en revision af lovgivningen være begrænset af, at ansvaret for lovgivningen er placeret udenfor DIGST.

Derudover er der risiko for, at de tidsmæssige begrænsninger der følger af at projektet indstilles midlertidigt vil påvirke mulighederne og viljen til at sikre et tidssvarende lovgrundlag, når projektet genoptages for at undgå yderligere forsinkelser.

Opgaven med at revidere lovgrundlaget bør derfor udskilles til linjeorganisationen. Ansvaret for at evt. revision af lovgrundlaget, især Lov om offentlige betalinger (MODST ansvar), sker rettidigt bør placeres på rette niveau i Finansministeriets organisation.

**5. Det anbefales, at projektet anvender de fællesoffentlige regler for begrebs og datamodellering.**

Projektet tilslutter sig anbefalingen og udarbejder begrebs- og datamodeller ifm. Løsningsdesign, der forventes at kunne iværksættes ved genoptagelsen af projektet. Disse modeller reviewes efterfølgende i model- og designreview.

**6. Det anbefales, at projektet beskriver hvilke aktører, der behandler hvilke data, i hvilke komponenter.**Anbefalingen tilsluttes og projektet vil udarbejde et system-/kontekst-diagram og evt. andre produkter, der understøtter anbefalingen.

**7. Det anbefales, at projektet planlægger med syn for det lange perspektiv der tager højde for eksempelvis exit-strategier, komponenternes levetider og det næste genudbud.**

Projektet tilslutter sig anbefalingen. Projektet sikrer, at disse aspekter medtages på baggrund af endelig afklaring af jura, løsningsdesign og anskaffelsesmodel.

**8. Det anbefales, at projektet forholder sig til eIDAS forordningen. Forordningens definerede tillidstjenester kan være relevante for projektet at anvende.**

Anbefalingen tilsluttes. Projektet foretager en analyse af eIDAS påvirkning på Ny NemKonto-løsningen. Denne analyse skal foregå på grundlag af en revision af lovgrundlaget, hvor eIDAS-forordningen bør medtages som forudsætning.

**9. Det anbefales, at Digitaliseringsstyrelsen koordinerer kravene til anvendere og dataleverandører fra NgDP, MitID, NemLog-in3, Orkestreringskomponenten og Ny NemKonto, når systemerne går live.**

Projektet er enig i vigtigheden af en sådan koordination og imødeser tiltag fra DIGST, fællesoffentlige styregrupper og andre relevante styringsfora.

Projektplanen er ikke besluttet endeligt, idet finansieringen udestår og projektplanen skal derfor koordineres på porteføljeniveau før godkendelse.

 **10. Det anbefales, at Digitaliseringsstyrelsen etablerer ensartede principper for dokumentation og processer der kan understøtte nemmere genudbud af eksisterende infrastrukturløsninger.**

Projektet er enig i vigtigheden af opbygningen af sådanne rammebetingelser, og er i dialog med eksisterende NemKonto forvaltning, samt deltager i modningen af processer og dokumentation for it-porteføljen, der er iværksat som en del af DIGST handleplan til IT-rådet. NNK ADD følger endvidere FDA retningslinjer for arkitekturdokumentation.

## Opsummering på handlingsplan

Projekt Ny NemKonto kan tilslutte sig alle anbefalingerne. Som følge af det planlagte ophold i projektets aktiviteter indtil finansiering foreligger er det vanskeligt at fastsætte præcise tidpunkter for at anbefalingerne imødekommes.

De tiltag, der iværksættes for at imødekomme anbefalingerne, bør derfor vurderes ved afslutningen af projektets analysefase i et nyt arkitekturreview.

# Øvrige bemærkninger til arkitekturreviewet

Projekt Ny NemKonto takker for en god dialog om projektet, dets løsning og dets rammer ved workshoppen med FDA reviewboardet.

Reviewet har udbygget projektgruppens forståelse af egne handlemuligheder og påvirkning af rammerne for projektet, men noterer sig at projektets scope er upåvirket, idet det dog fremadrettet undersøges om Ny NemKonto er omfattet af eIDAS-forordningens bestemmelser om tillidstjenester og i så fald, hvilke virkninger det har på den nye løsning.

Reviewboardet forholder sig til, at ansvaret og roller for NNK i forhold til produkter og leverancer er relativt løst beskrevet og anbefaler dette uddybet. Projektet ser i forlængelse af denne anbefaling også en udfordring i, at den nuværende løsning har andre myndigheders forretningsregler og funktionalitet integreret i kernesystemet. Således er gældsmodregningsfunktionaliteten genstand for vedligeholdelses- og udviklingsopgaver, der i 2020 skal foretages i det eksisterende NemKonto System gennem nye tillæg til hovedkontrakten.

Set fra et arkitektursynspunkt udgør den manglende strategiske afklaring af den systemtekniske og forretningsmæssige integration med eksterne systemer og processer i NemKonto en alvorlig begrænsning for Ny NemKontos fremadrettede løsningdesign. Det er således ikke afklaret, om et løsningsdesign uden andre myndigheders forretningsregler og funktionalitet inden i NemKonto er muligt.
Projektets arkitekter vurderer, at der er stor risiko for, at løsningsdesign, hovedimplementering samt udvikling/tilpasning over tid vil blive påvirket negativt af, at der grundlæggende er tale om delt ejerskab og de facto delt beslutningsret til centrale (og de uden sammenligning mest komplekse) dele af løsningen. Der er i dag ikke en synlig arkitekturstyring i NemKonto.

Projektet ønsker derfor en principiel drøftelse på det fællesoffentlige arkitekturstyregruppeniveau af udfordringerne vedrørende myndigheders integration af forretningslogik i fællesoffentlige løsninger med henblik på at få anbefalinger til det fremadrettede løsningsdesign og NemKontos arkitekturstyring.

Projektet imødeser desuden styregruppens stillingtagen til de tværgående anbefalinger.